2
Wach i milágro xu 'an i Jesus pa c'ulanquil
1Churox 'ij, 'o jun c'ulanquil pa tinimit Cana, u cwenta i jyub Galiléa. I u chuch i Jesus 'o chila che i c'ulanquil. 2I Jesus, tak u tijoxelab, xak je siq'uim rumal i rajaw i c'ulanquil y xe uponic. 3Are xq'uis i víno, i u chuch i Jesus xu bij che:
—Ya xq'uis i víno —co'ono.
4Are 'uri i Jesus xu bij che:
—¿Wuchac ca bij ile chwe yin? C'a maja cu rik i 'ij quin 'alijinsaj wach in patan —xu bij che.
5Xui-ri, i u chuch xu bij chique i que silab chila:
—Chi 'ana wach i cu bij ire chiwe —co'ono.
6'O wakib nimak tak cucub chila, yabal ya; ile 'antal che abaj. I ya-le, cajwax chique i winak ch'ajbal re qui 'ab, ch'ajbal re qui lak pacha 'ax quiqui 'an wi i aj Israel winak chuwach i Dios. Jujun cucub-le cu ch'ij colo veinticínco galon ya. 7I Jesus xu bij chique i takon chi que silab chila:
—Chi nojsaj che i ya ni'pa i cucub-i —co'ono.
Ique xqui nojsaj i cucub, lic c'a chu chi'. 8Te'uri xu bij i Jesus chique:
—Wo'or chiwesaj bi jubi', y chi ya che i rajaw i nima'ij —xu bij. Ique xqui c'am bic.
9I rajaw i nima'ij-le xu tij jubi' che i ya chi yijinak chic che i víno. Ire n-reta'am taj pa xqui c'am wi; xui i que silab chila queta'am, man ique quesam li pa cucub. Are 'uri i ca uc'aw u tzam i nima'ij xu siq'uij i achi chi ca c'uli'ic. 10Are xupon ru', xu bij che:
—Conojel i winak, nabe quiqui ya chi tu'ic i jel laj víno. Are 'ut, we q'ui chic qui tu'um i winak, te'uri quiqui ya chi tu'ic i víno chi n-kas ta jel. Péro yet, n-are ti xa 'ano; c'a pa q'uisbal-re xawesaj li víno chi mas jel —co'ono.
11Iri chi xu 'an i Jesus pa tinimit Cana re i Galiléa, are i nabe milágro chi xu 'ano, c'utbal-re i nim laj u cho'ab; chila xu 'alijinsaj i nim laj u 'ij u chomal. Te'uri i u tijoxelab mas xqui jicba qui c'ux che.
12Are xutzin ile, xa 'e pa tinimit Capernaum, junam ru' u chuch, i ni'pa i u cha', xak i u tijoxelab. Chila xcanaj wi queb oxib 'ij.
Wach quelsaxic i aj c'ay xu 'an i Jesus pa rachoch i Dios
13Xo'on panok, ya ca nakajab i nima'ij que i aj Israel winak, páscua u bi#2.13 I nima'ij-le, are c'unsabal chi qui c'ux i aj Israel winak wach i quelic lok piqui'ab i aj Egípto winak ujer.. Rumal i nima'ij-le, i Jesus xa 'e pa tinimit Jerusalen. 14Chila pa rachoch i Dios, i Jesus xe u rik achiab chuwaja que tijin chu c'ayixic boyex, xak i chij, tak i palomax. Xak xe ril qui wach achiab chi tak mexa, quiqui c'ayij mer re i rachoch i Dios. 15I Jesus, are xrilo wach i quiqui 'ano, xu yijba jun asial, oktabal bi que conojel, ni'pa i chij, ni'pa i boyex xe roktaj bic. Y xupon cu' i achiab chi quiqui jalwachij mer, xu pisquilij bi qui mexa chique y xquicher bi qui mer. 16Xak xe u yaj i aj c'ay palomax, xu bij chique:
—¡Chiwesaj bi iri chi! Man i ja-ri, rachoch in Kajaw, ¡mi 'an q'uebal che! —xu bij chique.
17Are 'uri, xc'un piqui c'ux i u tijoxelab wach i tz'ibtal chupam u wuj i Dios: "Rumal i c'axnabal in c'ux che awachoch, ca sachsax in wach." Queje ile tz'ibtal canok#2.17 Sálmos 69:9.
18'O jujun nimak tak aj Israel winak chila; xqui tz'onoj che:
—¿Wach i milágro ca 'ano, c'utbal-re chake we 'o pa'ab que awoktaj bi i aj c'ay? —xe cha che i Jesus.
19I Jesus xu la' u wach chique:
—We tene qui wulijsaj i rachoch i Dios-i, che oxib 'ij quin yac tan chic c'ac' —xu bij chique.
20I aj Israel winak xqui bij:
—Cuarentiséis junab xe chacun chu 'onquil i rachoch i Dios-i; ¿cat tiqui nawi yet chu yaquic che oxib 'ij?
21(Queje ile xqui bij che, man n-xqui ta tu be u tzij i Jesus.) Are i rachoch i Dios chi xu bij i Jesus, are i mísmo u ch'acul ire. 22Y xo'on panok, are xcamsax i Jesus, ire xwalij chiquixol i camnak churox 'ij. Te'uri i u tijoxelab xc'un chi qui c'ux wach u bim chila pa rachoch i Dios. Te'uri xqui jicba qui c'ux che i tzij tz'ibtalic, tak che i tzij chi bital rumal i Jesus.
I Jesucrísto reta'am qui c'ux i winak
23I Jesus, are 'o pa Jerusalen rumal i nima'ij páscua, je q'ui i winak xqui cuba qui c'ux che ire are xquil i nimak tak milágro xu 'ano. 24Xui-ri, ire n-xcubi tu c'ux chique, man reta'am wach i qui nojbal conojel i winak. 25Lic reta'am wach i 'o pa canima i winak, rumal-i n-tu chac we 'o jun cu bij che wach i qui c'ux i winak.
Laster referanser i sekundær oversettelse...